El a afirmat că se simte "binevenit" în capitala României. Liderul Popularilor Europeni a subliniat că PPE este, în prezent, "cea mai mare forţă din Parlamentul European". "Avem cel mai mare număr de aleşi locali din Europa", a precizat el.
Potrivit preşedintelui PPE, au fost mai multe motive pentru care Bucureştiul a fost ales pentru a fi gazda acestei reuniuni PPE – unul dintre motive fiind faptul că PPE are "doi lideri puternici" în România, după cum a explicat el, preşedintele PNL, Nicolae Ciucă, şi şeful statului, Klaus Iohannis. La eveniment sunt așteptați peste 200 de invitați.
De asemenea, a arătat Manfred Weber, "PPE se defineşte ca un partid de centru-dreapta şi al ţărilor est-europene", iar România "este aproape de Ucraina".
"Nu putem garanta pacea în Europa, pentru că avem războiul din Ucraina, dar trebuie să păstrăm pacea măcar în interiorul UE. Pentru a realiza acest lucru avem nevoie de lideri europeni, trebuie să protejăm banii plătitorilor de taxe, trebuie să facem inovare comună în domeniul militar, trebuie să fim atât de puternici încât Putin să nici nu se gândească să ne atace. Avem provocări şi de aceea apreciez rolul de lider al Ursulei von der Leyen, pentru că prezintă acest gen de iniţiative la nivel european", a spus Manfred Weber.
Weber s-a referit la recenta declaraţie a cancelarului german Olaf Scholz, care a spus că refuză livrarea către Ucraina a rachetelor cu rază lungă Taurus. "Declaraţia aceasta a împărţit propria coaliţie şi a împărţit şi partenerii europeni", a spus preşedintele PPE.
De asemenea, şi declaraţia preşedintelui francez Emmanuel Macron că este dispus să trimită trupe în Ucraina "a împărţit Europa", a arătat Weber.
El a vorbit de nevoia de consens şi a spus că partidul său face eforturi pentru consens.
"Ne arătăm rolul de lideri în acest moment, aici, în România, cu doamna Ursula von der Leyen, iar socialistul Scholz şi liberalul Macron despart Europa", a spus Manfred Weber.
Votul pentru Ursula va fi joi
Adunarea Politică a Partidului Popular European de la Bucureşti a validat marţi seară înscrierea Ursulei von der Leyen în competiţia pentru desemnarea candidatului PPE la funcţia de preşedinte al Comisiei Europene, a anunţat într-un comunicat de presă vicepreşedintele PPE Siegfried Mureşan.
"Este oficial: tocmai am acceptat, în Adunarea Politică a Partidului Popular European de la Bucureşti, înscrierea Ursulei von der Leyen în competiţia pentru alegerea candidatului PPE la funcţia de preşedinte al Comisiei Europene. Candidatura sa va fi supusă votului Congresului PPE joi, 7 martie, la ora 10.00", a anunţat Mureşan.
Actuala preşedintă a Comisiei Europene, Ursula von der Leyen, este singura care s-a înscris în cursa pentru desemnarea candidatului Partidului Popular European la preşedinţia executivului UE, până la expirarea perioadei de depunere a candidaturilor, miercuri, 21 februarie.